آزربایجان خبریاله په کلونو بند محکومه کړه
دغې خبریالې د آزادې اروپا لپاره کار کاوه او تر دې وړانې هم پولیسو پدې تور نیولې وه چې خپل یو همکار یې ځآن وژنې ته هڅولی و.
په آزربایجان کې یوه خبریاله چې د آزادې اروپا د رادیو لپاره یې کار کاوه په اوونیم کاله بند تیرولو محکومه شوه. دغه خبریاله چې خدیجه اسماعیلیوا نومیده په آزربایجان کې یې په لوړه کچه د اداری فساد او رشوت خورۍ د قضیو په اړه راپورونه برابرول. هغه د مالي جرایمو، مالیې نه ورکولو او اختلاس په الزامونو مجرمه ثابته شوه خو د بشري حقونو ډله وایي چې د هغې قضیه سیاسي ملحوظات لري. د خدیجې مدافع وکیل وایي چې د محکمې د پریکړې په خلاف به د ایستناف غوښتنه وکړي. خبریالې خدیجې پرون د تړلو دروازو تر شا د محکمې په جریان کې د آزربایجان حکومت ته د " ځپلو ماشین" خطاب وکړ. هغې محکمې ته وویل چې رپوټونو یې دا ثابته کړې چې ولسمشر الهام علیوف په دولتي بودیجې کې غبن کړی او د ملي بودیجې پیسې یې د خپلو کورنیو په غړیو لګولي دي. میرمن اسماعیلیوا همدرانګه وویل " زه یوازې پدې خاطر محاکمه کیږم چې غږ مې بند شي. " هغه په لومړي سر کې د 2014 کال د ډسمبر په میاشت کې پدې تور نیول شوې او بندې شوه چې خپل یو همکار یې ځان وژنې ته هڅولی و خو وروسته بیا مدعي دا قضیه فسخ کړه. د نشراتو د مدیریه هیت استازو چې د آزادې اروپا او امریکا غږ یې تر مشرۍ لاندې کار کوي، د آزربایجان د استازو سره یې اړیکې نیولي دی او د خدیجې د نیولو په خاطر یې خپل اعتراضونه ورته څرګند کړیدي. په نیویارک کې دیره د ژورنالیستانو د حفاظت کمیټې هم د محکمې دا پریکړه غندلې ده او دا یې د " ملنډو" محاکمه ګڼلې ده. په آزربایجان کې یو شمیر خبریالان او مبارزین بندیان شویدي، بشري حقونه وایي چې دا کار د حکومت د ناراضایانو د ځپلو په خاطر کیږي.